## Odluka Ustavnog suda Republike Hrvatske broj U-III-A-581/2005 od 30. ožujka 2005.

### NN 53/2005 (25.4.2005.), Odluka Ustavnog suda Republike Hrvatske broj U-III-A-581/2005 od 30. ožujka 2005.

# USTAVNI SUD REPUBLIKE HRVATSKE

**1028**

Ustavni
sud Republike Hrvatske, u Drugom vijeću za odlučivanje o ustavnim tužbama, u
sastavu sudac Jasna Omejec, predsjednik Vijeća, te
suci Marijan Hranjski, Mario Kos, Ivan Mrkonjić, Emilija Rajić i Vice Vukojević, članovi Vijeća,
odlučujući o ustavnoj tužbi M. V. iz Z., na sjednici održanoj 30. ožujka 2005.
godine, jednoglasno je donio

## ODLUKU

I.
Ustavna tužba se usvaja.

II.
Općinski sud u Zagrebu dužan je donijeti odluku u predmetu koji se vodi pred
tim sudom, pod poslovnim brojem: Ps-1852/97 u najkraćem
mogućem roku, ali ne duljem od deset (10) mjeseci, računajući od prvog idućeg
dana nakon objave ove odluke u »Narodnim novinama«.

III.
Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositeljici ustavne tužbe M. V. iz Z., S. 1, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 7.800,00 (sedam
tisuća i osamsto) kuna.

IV.
Naknada iz točke III. izreke ove odluke bit će isplaćena iz državnog proračuna
u roku od tri mjeseca od dana podnošenja zahtjeva podnositelja Ministarstvu
financija Republike Hrvatske za njezinu isplatu.

V.
Ova odluka objavit će se u »Narodnim novinama«.

```
Obrazloženje
```

```

```

1.
Podnositeljica ustavne tužbe, temeljem članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnijela je dana 3.
veljače 2005. godine ustavnu tužbu radi duljine parničnog postupka.

ČINJENICE
VAŽNE ZA USTAVNOSUDSKI POSTUPAK

2.
Dana 1. kolovoza 1997. godine podnositeljica je podnijela tužbu Općinskom sudu
u Zagrebu protiv tuženika Grada Zagreba, radi donošenja presude koja zamjenjuje
ugovor o najmu stana za dio stana u Z., S. 1, površine 21,84 m2.

Prvo
ročište određeno je za dan 5. svibnja 1998. godine, koje je odgođeno na
prijedlog opunomoćenice podnositeljice.

Novo
ročište zakazano je za 24. studenoga 1999. godine na kojem je tuženik dao
odgovor na tužbu usprotivivši se navodima tužbe, a isto je ročište odgođeno na
prijedlog podnositeljice koja je navela da su u tijeku pregovori izvan suda s
tuženikom.

Novo
ročište zakazano je za 1. veljaču 2001. godine, te je isto odgođeno na
prijedlog podnositeljice koja se obvezala u roku od 30 dana izvijestiti sud o
ishodu pregovora s tuženikom.

Novo
ročište održano je 18. rujna 2002. godine na kojem su podnositeljica i tuženik
suglasno predložili odgodu rasprave, s time da je podnositeljica tražila rok
radi usklađenja tužbenog zahtjeva zbog toga jer je ustanovljeno da je dio stana
već ranije otkupljen.

Podneskom
od 9. listopada 2002. godine podnositeljica je dostavila zapisnik o bodovanju
stana, a tuženik je uz podnesak od 28. siječnja 2003. godine dostavio ugovor o
najmu stana koji je sklopljen s podnositeljicom za dio stana.

U
nastavku postupka pribavljen je spis Gradskog ureda za upravljanje imovinom
Grada Zagreba, koji je sudu dostavljen 7. siječnja 2005. godine. Nova rasprava
zakazana je za 12. svibnja 2005. godine.

PRAVO
VAŽNO ZA USTAVNOSUDSKI POSTUPAK

3.
Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

Ustavna
tužba je osnovana.

4.
Svoju odluku Ustavni sud obrazlaže sljedećim utvrđenjima:

4.1.
DULJINA SUDSKOG POSTUPKA

Prvostupanjski
parnični postupak započeo je 1. kolovoza 1997. godine tužbom podnositeljice
Općinskom sudu u Zagrebu radi donošenja presude koja zamjenjuje ugovor o najmu
stana.

Ustavna
tužba podnijeta je dana 3. veljače 2005. godine, a do toga dana postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak trajao ukupno sedam (7) godina, pet (5) mjeseci i dva (2) dana.

4.2.
POSTUPANJE NADLEŽNOG SUDA

Postupak
se do podnošenja ustavne tužbe vodio čitavo razdoblje pred Općinskim sudom u
Zagrebu, u kom razdoblju je održano četiri ročišta, no odluka nije donesena.
Razdoblje neaktivnosti suda trajalo je od 24. studenoga 1999. godine do 1.
veljače 2001. godine, te od 18. rujna 2002. godine od 12. svibnja 2005. godine,
dakle u prvom razdoblju neaktivnost je trajala godinu dana i dva mjeseca, a u
drugom navratu dvije godine i sedam mjeseci.

4.3.
PONAŠANJE PODNOSITELJICE USTAVNE TUŽBE(TUŽITELJICE U PARNIČNOM POSTUPKU)

Podnositeljica
ustavne tužbe kao tužiteljica u parničnom postupku pridonijela je duljini
postupka, na način što je predložila odgodu prvoga ročišta 5. svibnja 1998.
godine, te ročišta održanog dana 1. veljače 2001. godine, kada nije u roku od
30 dana izvijestila sud o tijeku pregovora s tuženikom, iako se na to sama
obvezala.

4.4.
SLOŽENOST SUDSKOG PREDMETA

Ustavni
sud utvrđuje da nije riječ o složenom predmetu.

OCJENA
USTAVNOG SUDA

5.
Ustavni sud utvrđuje da se predmet vodi u trajanju od oko sedam i pol godina,
te da još nije donesena prvostupanjska odluka. Imajući u vidu ukupnu duljinu
postupka, neučinkovito postupanje suda, te okolnost da se postupak i nadalje
vodi pred sudom prvog stupnja, Ustavni sud nalazi da je povrijeđeno pravo
podnositeljice na suđenje u razumnom roku, zajamčeno člankom 29. stavkom 1.
Ustava Republike Hrvatske.

Stoga
je, u smislu odredbe članka 63. Ustavnog zakona, donijeta odluka kao pod
točkama I. i II. izreke ove odluke.

6.
Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.

Visinu
naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.

U
konkretnom slučaju naknada je smanjena zbog doprinosa podnositeljice dugom
trajanju parničnog postupka.

7.
Odluka o objavi (točka V. izreke) temelji se na odredbama članka 29. Ustavnog
zakona.

8.
Predsjednik Općinskog suda u Zagrebu dužan je dostaviti Ustav­nom sudu pisanu obavijest o datumima donošenja i otpreme
odluke najkasnije osam (8) dana od dana njene otpreme, a najkasnije osam (8) dana
od isteka roka određenog u točki II. izreke ove odluke. Ovaj nalog temelji se
na članku 31. stavcima 4. i 5. Ustavnog zakona.

Broj:
U-IIIA-581/2005

Zagreb,
30. ožujka 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 53/2005-1028